CELEX: 32013R0065
Language: da
Date: 2013-01-24 00:00:00
Title: Kommissionens gennemførelsesforordning (EU) nr. 65/2013 af 24. januar 2013 om ændring af bilag III til forordning (EF) nr. 826/2008 om fælles bestemmelser for støtte til privat oplagring af bestemte landbrugsprodukter

25.1.2013   
            
            
               DA
            
            
               Den Europæiske Unions Tidende
            
            
               L 22/6
            
         KOMMISSIONENS GENNEMFØRELSESFORORDNING (EU) Nr. 65/2013
   af 24. januar 2013
   om ændring af bilag III til forordning (EF) nr. 826/2008 om fælles bestemmelser for støtte til privat oplagring af bestemte landbrugsprodukter
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 43, litra j), sammenholdt med artikel 4, og
   ud fra følgende betragtninger:
   
               (1)
            
            
               Del A i bilag III til Kommissionens forordning (EF) nr. 826/2008 (2) bestemmer, at medlemsstaterne skal indberette visse data til Kommissionen vedrørende olivenolie og spiseoliven for forskellige produktionsår og fastsætter en frist for indgivelse af disse data. Der fastsættes ligeledes fælles bestemmelser for de kompetente nationale myndigheders indberetning af data til Kommissionen.
            
         
               (2)
            
            
               For at sikre en skærpet overvågning af markedssituationen og i lyset af de erfaringer, der er gjort på området, bør nogle af de indberetningspligter, der er omhandlet i del A i bilag III til forordning (EF) nr. 826/2008 forenkles, præciseres, tilføjes eller ophæves.
            
         
               (3)
            
            
               Der bør derfor indføres pligt til at indberette det samlede forbrug af olivenolie og lagrenes størrelse ved produktionsårets udgang, og samtidig bør pligten til at indberette oplysninger om spiseoliven ophæves.
            
         
               (4)
            
            
               Bilag III til forordning (EF) nr. 826/2008 bør derfor ændres i overensstemmelse hermed.
            
         
               (5)
            
            
               Foranstaltningerne i denne forordning er i overensstemmelse med udtalelse fra Forvaltningskomitéen for Den Fælles Markedsordning for Landbrugsprodukter —
            
         VEDTAGET DENNE FORORDNING:
   Artikel 1
   I bilag III til forordning (EF) nr. 826/2008 ændres del A således:
   
               1)
            
            
               Litra b affattes således:
               
                           »b)
                        
                        
                           Inden den 15. september meddeler medlemsstaterne Kommissionen den endelige samlede produktion og det samlede indenlandske forbrug af olivenolie for det foregående produktionsår samt lagrenes størrelse ved produktionsårets udgang.
                           Inden den 15. oktober og inden den 15. april sender medlemsstaterne, for det igangværende produktionsår, Kommissionen en prognose over den samlede produktion af olivenolie samt en prognose over det indenlandske forbrug af olivenolie og lagrenes størrelse ved produktionsårets udgang.«
                        
                     
         
               2)
            
            
               Litra c) affattes således:
               
                           »c)
                        
                        
                           Fra september til maj hvert produktionsår sender medlemsstaterne senest den 15. dag i hver måned Kommissionen en månedlig prognose over den mængde olivenolie, der er produceret siden begyndelsen af det pågældende produktionsår indtil og inklusiv den forudgående måned.«
                        
                     
         Artikel 2
   Denne forordning træder i kraft på tredjedagen efter offentliggørelsen i Den Europæiske Unions Tidende.
   
      Denne forordning er bindende i alle enkeltheder og gælder umiddelbart i hver medlemsstat.
      Udfærdiget i Bruxelles, den 24. januar 2013.
      
         
            På Kommissionens vegne
         
         José Manuel BARROSO
         
            Formand
         
      
   
   
      (1)  EUT L 299 af 16.11.2007, s. 1.
   
      (2)  EUT L 223 af 21.8.2008, s. 3.